Kegyelem nektek és békesség Istentől a mi Atyánktól és az Úr Jézus Krisztustól!

1Móz 8, 14-22  
*15Ekkor így szólt Isten Nóéhoz: 16Jöjj ki a bárkából feleségeddel, fiaiddal és fiaid feleségeivel együtt! 17Mindenféle élőlényt, amely csak veled van: madarat, szárazföldi állatot és minden földi csúszómászót hozz ki magaddal, hadd nyüzsögjenek a földön, szaporodjanak és sokasodjanak a földön! 18Kijött tehát Nóé fiaival, feleségével és fiainak feleségeivel együtt. 19Minden élőlény, minden csúszómászó, minden madár, minden, ami mozog a földön, csoportonként kijött a bárkából. 20Azután oltárt épített Nóé az ÚRnak, majd vett minden tiszta szárazföldi állatból és minden tiszta madárból, és égőáldozatot mutatott be az oltáron.  
21Amikor az ÚR megérezte a kedves illatot, ezt mondta magában az ÚR: Nem átkozom meg többé a földet az ember miatt, bár gonosz az ember szívének szándéka ifjúságától fogva, és nem irtok ki többé minden élőt, ahogyan most cselekedtem. 22Amíg csak föld lesz, nem szűnik meg a vetés és az aratás, a hideg és a meleg, a nyár és a tél, a nappal és az éjszaka.*

Jó illatú Gyülekezet!

Mindenki ismeri a szó fordulatot „valami bűzlik itt”. Azt értjük ez alatt, amikor érezzük, hogy valami nincs rendjén, de nem tudjuk megfogalmazni, konkrétan rámutatni, hogy mi az, amivel a gond van.   
Hiba van a rendszerben, egy homokszem, vagy akár egy nagy szikladarab elakasztotta a működő gépezetet, de mi nem látjuk, hogy hol van pontosan a gond, ám a végeredményt tapasztaljuk: nem, vagy csak akadozva működik a nagy egész.  
Valljuk be, ma így vagyunk a keresztény, Krisztust követő hittel. Valami nincs rendjén, valami miatt akadozunk, vagy épp leálltunk. Valami bűzlik.  
És itt idézhetek egy másik közismert mondást is, miszerint: *fejétől bűzlik a hal*, hiszen az átlag hívő is szereti ezt idézgetni ma. Mutogatunk felfelé. A szolgálatot vállalókra, a presbiterekre, a lelkészekre, a püspökökre, az egész egyházi hierarchiára és kezünket széttárva, a felelősséget hárítva, vagy éppen összefonva nagy cinikus magabiztossággal kijelentjük: *a fejétől bűzlik a hal*.  
Szeretjük ezt játszani, a felfelé mutogatást és közben valóban elhitetni önmagunkkal, hogy tehetetlenek vagyunk. Hogy én jó illatú lennék, ha engem nem rontana meg a többiek rossz szaga. De mondhatom úgy is, hogy valóban szeretünk gerendákat hagyni a saját szemünkben és közben megpróbálni a szálkát kioperálni a másikéból.

Nem hiszem, hogy ez másként volt Noé és a kortárai idejében se. Gyanítható, hogy ott is érezték, hogy valami bűzlik, hogy talán még sincs rendben az a sok erőszak, hazugság, kizsákmányolás, hitetlenség, ami jelen volt a táradalomban, de mindenki inkább mutogatott a másikra, meg a vezetőkre és senki sem kereste, hogy hogyan lehetne ismét az eredeti jó illatúan élni.   
Ne értsük félre az igét, biztos hogy nem lettek mesebeli gonoszok, akiknek ez az egy tulajdonságuk van, biztos, hogy ők is küzdöttek, kerestek emberi megoldásokat: leváltottak vezetőket, törvényéket hoztak, példát statuáltak, új eszméket dolgoztak ki, de ez mind olyan volt, mintha a rossz szagot azzal akarnánk megszűntetni, hogy tele fújunk mindent, valami tömény-édes légfrissítővel. Igen, egy időre elfedtük a szagot, de valójában a szag forrásával semmit se kezdtünk. Próbálhatjuk elhitetni magunkkal és másokkal is, hogy ettől jobb lett, de valójában csak elillanó kis időre elfedtük a problémát, ami viszont csak egyre mélyül.

Noé idejében eljön az a pont, amikor már nem lehet levegőt venni. Később szó szerint a víz miatt, de kezdetben csak azért, mert már annyira gyomorforgató a bűz. Az istentelenség bűze átitatta a világot, aminek a teremtettségénél fogva jó illatúnak, Istenhez ragaszkodónak kellene lennie.   
Képzeljük el a temremtett világot, az Úr jó rendjét, békességét úgy, mint a Sixtus-kápolna csodálatos freskóit. Elkészült ez a műremek és akkor jön az ember és szép fokozatosan mindenféle jelképekkel, vezényszavakkal, hamisságokkal tele graffitizi az egészet a teljes felismerhetetlenségig. Mit csináljon ekkor a művész, az alkotó? Legyintsen, hogy ezek nem is érdemelnek jobbat és hagyja úgy az egészet?  
Rombolja le az egész épületet és felejtse el az egész művét? Fesse újra az egészet, csak immár, ha végzett, akkor tiltsa ki belőle az embereket és csak ő csodálja?  
Valószínűleg mi ezek közül választanánk, ha rajtunk múlna, de Isten, a Mindenható Művész, Alkotó, egy számunkra meghökkentő, sőt érthetetlen utat választ:  
Az alapokig rombolja a művét, újat alkot és hagyja, hogy az ember ismét belépjen és gyönyörködhessen, öröme lehessen. Ez valóban minden emberi értelmet meghaladó akarat. Ez az a kegyelem, ez az a szeretet, amit nagyon nehezen tudunk megérteni és elfogadni, mert nekünk nem erre a rugóra jár az agyunk itt a világában.

Mi az özönvíz történetéből inkább meghalljuk a kegyetlen katasztrófát, a pusztítást és azt mondjuk, hogy *na látjátok, az Isten haragjáról szól ez a történet*, pedig egy frászt. Az özönvíz arről szól, amit ma olvastunk az igében, hogy Noéval, a családjával és minden élő teremtménnyel Isten újat akar kezdeni. Az újrafestés és az ember számára adott tiszta lap van a középpontban, ami lássuk meg, hogy sokkal kevésbé természetes, mint akár az, hogy vannak természeti katasztrófák.

Noé nem hibátlan, ne tévedjünk ebben. Noé biztos, hogy korábban is és aztán, ahogy olvassuk a Bibliában, majd mindezek után is követ el bűnt. De mi az, ami ezen a ponton megkülönbözteti a többi embertől?   
Hát egyértelműen az, hogy tud élni, hogy akar élni az Isten kegyelméből. És ez az, ami itt megmutatkozik, mikor azt olvassuk: „*Azután oltárt épített Nóé az ÚRnak, majd vett minden tiszta szárazföldi állatból és minden tiszta madárból, és égőáldozatot mutatott be az oltáron.  
21Amikor az ÚR megérezte a kedves illatot, ezt mondta magában az ÚR: Nem átkozom meg többé a földet az ember miatt, bár gonosz az ember szívének szándéka ifjúságától fogva”*.  
Isten nem lesz hirtelen szenilis, szentimentális, vagy naív, hogy azt gondolja, hogy ezután nem lesz hűtlenség, vagy bűn, de megérzi a jó illatot. Tudja, hogy kegyelemből valóban tud még az ember szívében is hit fakadni. Noé ugyanis itt még nem lát semmit ebből az új kezdetből, de már hálát tud adni az Úr szeretetéért. Képzeljétek el, ahogy kilépnek a bárkából, arra földre, ahonnan épp csak levonult az iszonytató mértékű hónapokig tartó áradás és kiszáradt annyira, hogy már ki lehet lépni rá. Milyen lehetett egy ilyen helyen a látvány, a szagok, maga a teljes kép?   
Hát azt hiszem, hogy azzal a lelkülettel, amivel sokszor ma is élünk, amiről az igehirdetés elején beszéltem, amelyik csak másokat tud hibáztatni és mellét döngetve azt mondani, hogy *én csinálnám. én jó lennék, de így nem lehet* – hát ez a lelkület, ez bizony nem hálát adna, nem a kegyelmet látná meg, hanem ismét csak hitetlenkedne, és ugyan a félelem miatt nem merné kimondani, de Isten kegyetlenségét hangoztatná csak.

A Krisztus nélkül élő ember ugyan ezt teszi ma is. Kényelemben él, alapvetően nyugalomban él, meg van a lehetősége a megváltott, hívő közösségben megélni a békességet, lehetne az Isten kegyelmének a hangos tanúja, az örömhír, az evangélium szószólója, de mindezek helyett vezetőket szíd, ideológiák mentén vitatkozik, betegségekről, háborúkról és természeti katasztrófákról károg, és közben arról susmorog, hogy hogyan játszotta ki a törvényeket, vagy épp a szabályokat, végül pedig büszkén propagandát indít a teremtettség rendje ellen is.  
Hát akkor tényleg csak a fejétől bűzlik a hal? Nem inkább tőlünk, tőlem?  
Krisztus mindenkiért meghalt a kereszten. Érted is, nem csak a másik emberért. A te bűneidért is. Innentől pedig rajtad áll, hogy ezt te komolyan veszed, önmagadra nézve, a te gyógyulásodra, a te új kezdetedre tekintve, vagy inkább a másikat nézed szúrós szemekkel, hogy miért nem gyógyul már meg a hitetlenségből, hogy miért nem kezd már végre újat Krisztussal!  
Ez rólad szól! Neked kell újat kezdened ma Krisztussal! Neked kell gyógyulva kiszállni a bárkából és az elszomorító kép helyett, a világ mai állása helyett, inkább arra figyelned, hogy bizony te élhetsz a kegyelem által. Hálaadás lehet ott a szívemben, mert az Úr úgy szeret, hogy a legnagyobb hülyeségeim, a legmélyebb pillanataim ellenére is, ma is újat akar kezdeni velem. Ez kell a figyelmem, az életem, a hitem középpontjában legyen. És, ha ez így lesz, akkor lesz jó illatú az áldozatom, a szolgálatom, a hitem, mert már Krisztus illatú lesz.

Felelősségünk, missziónk van, mert te és én is lehetünk jó illatúak, bármilyen is a gyülekezet, az egyház, a világ, nekünk megadta Isten, hogy a Krisztushoz hű hitvallással, hogy az erre épülő szavakkal és tettekkel jó illatúak legyünk. Testvérek, vegyük ezt komolyan, mert sem a gyülekezet, sem az egyház, sem a világ nem fog mástól változni, minthogy mi hagyjuk, hogy a Szentlélek munkálkodjon bennünk, formáljon minket, és végül Krisztus illatúvá, jó illatúvá és ezáltal valóban vonzóvá váljunk általa. Így legyen!